Die opstanding verander alles - www.bybelkennis.co.za
Wat Paulus ontstel het was dat Christene wat in die liggaamlike opstanding van Jesus geglo het, nogtans die toekomstige opstanding ontken het. Paulus glo dat jy nie die een sonder die ander kan hê nie. As gelowiges nie in die toekoms gaan opstaan nie, dan het Christus ook nie opgestaan nie. As Christus nie opgestaan het nie, verander alles. Wat is die gevolge van Christus se opstanding vir die lewe van ‘n Christen?
Ons kan nie die opstanding van Christus van die evangelie skei nie
In 1 Korintiërs 15 herinner Paulus die Korintiërs aan die evangelie wat hy aan hulle verkondig het. Deur die evangelie word julle ook gered … Maar wat het hy aan hulle verkondig? Die belangrikste wat ek aan julle oorgelewer het en wat ek ook ontvang het, is dit: Christus het vir ons sondes gesterf , volgens die Skrifte; Hy is begrawe en op die derde dag opgewek. Daarna het Hy aan sy dissipels verskyn. Die opstanding is dus ‘n integrale deel van die evangelieboodskap. Paulus sê dat hierdie ‘n Bybelse werklikheid is en dat ons nie die opstanding van Christus van sy dood kan skei nie. Thomas Schreiner sê: “Christ’s death and resurrection are inseparable in effecting salvation.”
Die opstanding van Christus is die kern van ons verkondiging aan ‘n verlore wêreld
Sou ons boodskap anders gelyk het as Christus nie opgestaan het nie? As jy nee antwoord, is daar ‘n groot probleem. Vir Paulus maak die opstanding van Christus al die verskil: En as Christus nie opgewek is nie, is ons prediking sonder inhoud en julle geloof ook sonder inhoud (15:14). As Christus nie uit die dood opgestaan het nie, het ons geen goeie nuus om te verkondig nie.
Die opstanding van Christus red
En as Christus nie opgewek is nie, is julle geloof waardeloos en is julle nog gevange in julle sonde (15:17). Natuurlik is Christus se dood die basis vir ons versoening met God. Maar daar is meer om te sê: Maar ook ter wille van ons wat vrygespreek sal word, ons wat in God glo wat vir Jesus, ons Here, uit die dood opgewek het. Hy is vanweë ons oortredings oorgelewer en Hy is opgewek sodat ons vrygespreek kan word (Romeine 4:24 – 25). Deur Christus op te wek, sê God dat die prys betaal is.
Die opstanding van Christus is die basis vir ons toekomstige hoop
As ons net in hierdie lewe ons hoop op Christus vestig, is ons die bejammerenswaardige van alle mense (15:19). Christus se opstanding is die eerste vrugte van die groot oes wat nog gaan kom (5:22). Sonder Christus se opstanding het ons geen hoop vir die toekoms nie. Die dood het nou geen angel meer nie.
Luister net hoe eindig Paulus 1 Korintiërs 15: Daarom, liewe broers, wees standvastig, onwankelbaar, altyd oorvloedig in die werk van die Here, omdat julle weet dat julle inspanning in diens van die Here nie tevergeefs is nie. Onthou hierdie paasfees: die opstanding van Christus verander alles. Sonder die opstanding het ons geen evangelie, geen verlossing, geen verlossingsboodskap en geen hoop vir die toekoms nie.
Laaste 30 Dae: 10,582
Laaste 365 Dae: 266,785